ธปท.เผยน้ำท่วม8จังหวัดใต้กระทบศก.ไม่มาก
ธปท.คาดน้ำท่วม 8 จังหวัดภาคใต้ กระทบเศรษฐกิจบ้าง แต่ไม่มากจนมีนัยสำคัญต่อการขยายตัวทางเศรษฐกิจ เตรียมทบทวนตัวเลขเศรษฐกิจอีกครั้งในการประชุมกนง.20เม.ย.นี้
30 มี.ค. 2554

ธปท.คาดน้ำท่วม 8 จังหวัดภาคใต้ กระทบเศรษฐกิจบ้าง แต่ไม่มากจนมีนัยสำคัญต่อการขยายตัวทางเศรษฐกิจ เตรียมทบทวนตัวเลขเศรษฐกิจอีกครั้งในการประชุมกนง.20เม.ย.นี้ 
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) กล่าวว่า สถานการณ์น้ำท่วมพื้นที่ภาคใต้  8 จังหวัดในขณะนี้คงส่งผลกระทบต่อเศรษฐกิจบ้าง แต่คงไม่มากจนมีนัยสำคัญต่อการเปลี่ยนแปลงตัวเลขอัตราการขยายตัวทางเศรษฐกิจ(จีดีพี)ปีนี้  อย่างไรก็ตามในการประชุมคณะกรรมการนโยบายการเงิน(กนง.)ครั้งหน้าในวันที่ 20 เม.ย.นี้ ธปท.จะนำข้อมูลผลกระทบและปัจจัยเสี่ยงต่างๆ ต่อเศรษฐกิจไทยอยู่แล้ว ไม่ว่าปัญหาน้ำท่วมภาคใต้ หรือผลกระทบจากภัยพิบัติในญี่ปุ่น 
“เท่าที่ดูตอนนี้น้ำท่วมภาคใต้ไม่น่าจะกระทบจนมีนัยสำคัญ แต่ก็ต้องติดตามดูข้อมูล ซึ่งประชุมกนง.ครั้งหน้าต้องนำปัจจัยเสี่ยง ทั้งน้ำท่วมภาคใต้ ปัญหาในญี่ปุ่นมาทบทวนภาวะเศรษฐกิจทั้งหมดใหม่อยู่แล้ว แต่ยังมองการเติบโตของเศรษฐกิจปีนี้ น่าจะโตได้ที่ระดับ 3-5%ได้ แต่จะมีการปรับคาดการณ์ใหม่หรือไม่ จากสถานการณ์ปัจจัยเสี่ยงที่เปลี่ยนแปลงไป ก็อยู่ที่การพิจารณาของกนง. ครั้งหน้า ซึ่งข้อมูลน่าจะชัดเจนขึ้น” นายเมธีกล่าว
นายเมธี กล่าวว่า ส่วนการขอปรับราคาสินค้าสินค้ากับกระทรวงพาณิชย์ จะส่งผลกระทบต่ออัตราเงินเฟ้ออย่างไร ยังไม่สามารถบอกได้ว่ากระทบหรือไม่ ต้องรอดูตัวเลขการขอปรับอีกครั้งว่าจะให้ขึ้นเท่าไหร่ก่อน 
ทั้งนี้ พื้นที่ประสบภัยภาคใต้กินพื้นที่ทั้งสิ้น 8 จังหวัด ประกอบด้วย นครศรีธรรมราช สุราษฎร์ธานี พัทลุง ชุมพร ตรัง สงขลา กระบี่ และพังงา รวม 63 อำเภอ 361 ตำบล 2,763 หมู่บ้าน โดยประชาชนได้รับความเดือดร้อนกว่า 310,406 ครัวเรือน โดยพื้นที่น้ำท่วมเป็นพื้นที่ภาคการเกษตร และท่องเที่ยวสำคัญ